不浮欲卜居霅川而未决再用韻趣之
作者：高斯得
朝代：宋

paragraphs: 君如夏日槐，濃陰正亭午。
我如秋渚蓮，心老味加苦。
卜居既未果，會面真堪數。
二米同一稃，何時如秬黍。
我今居異邦，一齊咻衆楚。
出門無所詣，欲話誰晤語。
盍念荆同生，毋憂豆逢煮。
急來共伏臘，相與續妣祖。
昔人兄弟多，八龍及三虎。
安有予二人，而堪長齟齬。